Il-Kummissjoni llum adottat il-Programm ta' Ħidma tagħha għall-2021, imfassal biex jagħmel lill-Ewropa aktar b'saħħitha, aktar ġusta u aktar għanja, filwaqt li taċċellera t-trasformazzjoni għat-tul tagħha f'Ewropa aktar ekoloġika, adatta għall-era diġitali. Fih inizjattivi leġiżlattivi ġodda għas-sitt ambizzjonijiet ewlenin tal-Linji Gwida Politiċi tal-President von der Leyen u bħala segwitu għall-ewwel Diskors tagħha dwar l-Istat tal-Unjoni. Filwaqt li twettaq il-prijoritajiet stabbiliti f'dan il-programm ta' ħidma, il-Kummissjoni se tkompli tagħmel l-isforzi kollha tagħha fil-ġestjoni tal-kriżi, u biex l-ekonomiji u s-soċjetajiet tal-Ewropa jsiru aktar reżiljenti. Il-President tal-Kummissjoni Ewropea, Ursula von der Leyen qalet: “L-akbar prijorità tagħna se tibqa' dik li nsalvaw il-ħajjiet u l-għajxien mhedda mill-pandemija tal-coronavirus. Diġà ksibna ħafna. Iżda l-Ewropa għadha ma ħarġitx mill-inkwiet u t-tieni mewġa qed tolqot bil-kbir madwar l-Ewropa. Irridu nibqgħu viġilanti u ninvolu ruħna, ilkoll kemm aħna. Il-Kummissjoni Ewropea se tkompli bl-isforzi tagħha biex tara li għall-quddiem jiġi żviluppat vaċċin għall-Ewropej u biex tgħin lill-ekonomiji tagħna jirkupraw, permezz tat-tranżizzjoni ekoloġika u diġitali.” Il-Viċi President Maroš Šefčovič responsabbli għar-Relazzjonijiet Interistituzzjonali u l-Prospettiva qal: “Filwaqt li niżguraw li l-Ewropa tkun tista' timmaniġġja l-pandemija u l-impatt devastanti tagħha, ser inkomplu wkoll nitgħallmu mill-kriżi. Għalhekk, il-prijoritajiet ippreżentati f'dan il-programm ta' ħidma mhux biss jgħinu biex jitwettaq l-irkupru tal-Ewropa iżda wkoll ir-reżiljenza fit-tul tagħna – permezz ta' soluzzjonijiet validi għall-futur fl-oqsma kollha ta' politika. Għal dan il-għan, ser nagħmlu l-aħjar użu mill-prospettiva strateġika kif ukoll mill-prinċipji tagħna tat-tfassil aħjar tal-liġijiet – ibbażati fuq l-evidenza u trasparenti, effiċjenti u siewja għall-futur.” It-twettiq tal-prijoritajiet tal-UE Il-programm ta' Ħidma tal-Kummissjoni għall-2021 jipprevedi t-tranżizzjoni mill-istrateġija lejn it-twettiq fis-sitt prijoritajiet politiċi kollha. Jikkonferma d-determinazzjoni tal-Kummissjoni li tmexxi t-tranżizzjonijiet tewmin ekoloġiċi u diġitali – opportunità mingħajr paragun biex noħorġu mill-fraġilità tal-kriżi u noħolqu vitalità ġdida għall-Unjoni. Biex tinkiseb Ewropa newtrali għall-klima sal-2050, il-Kummissjoni se tressaq il-pakkett Fit for 55 għat-tnaqqis tal-emissjonijiet b'mill-inqas 55 % sal-2030. Dan se jkopri firxa wiesgħa ta' oqsma ta' politika – minn sorsi rinnovabbli għal effiċjenza enerġetika l-ewwel, ir-rendiment tal-bini fl-użu tal-enerġija, kif ukoll l-użu tal-art, it-tassazzjoni tal-enerġija, il-kondiviżjoni tal-isforzi u l-iskambju tal-emissjonijiet. Mekkaniżmu ta' Aġġustament tal-Karbonju fil-Fruntiera se jgħin biex jitnaqqas ir-riskju ta' rilokazzjoni tal-emissjonijiet tal-karbonju u jiżgura kundizzjonijiet ekwi billi jħeġġeġ lis-sħab tal-UE iqawwu l-ambizzjoni klimatika tagħhom. Barra minn hekk, il-Kummissjoni se tipproponi miżuri biex timplimenta l-pjan ta' azzjoni għal ekonomija ċirkolari tal-Ewropa, l-istrateġija tal-UE għall-bijodiversità u l-istrateġija mill-għalqa sal-platt . Biex dan id-deċennju jsir id-deċennju diġitali tal-Ewropa, il-Kummissjoni se tressaq pjan direzzjonali ta' objettivi diġitali definiti b'mod ċar għall-2030, relatati mal-konnettività, il-ħiliet u s-servizzi pubbliċi diġitali. L-enfasi se tkun fuq id-dritt għall-privatezza u l-konnettività, il-libertà tal-espressjoni, il-fluss liberu tad-data u ċ-ċibersigurtà. Il-Kummissjoni se tilleġiżla f'oqsma li jkopru s-sikurezza, ir-responsabbiltà, id-drittijiet fundamentali u l-aspetti tal-intelliġenza artifiċjali fejn tidħol id-data. Fl-istess spirtu, se tipproponi sistema ta' e-ID Ewropea. L-inizjattivi se jinkludu wkoll aġġornament tal-istrateġija industrijali ġdida għall-Ewropa, biex jitqies l-impatt tal-coronavirus, kif ukoll proposta leġiżlattiva biex jittejbu l-kundizzjonijiet tax-xogħol tal-ħaddiema tal-pjattaformi. Sabiex jiġi żgurat li l-kriżi tas-saħħa u dik ekonomika ma tinbidilx fi kriżi soċjali, il-Kummissjoni se tressaq pjan ta' azzjoni ambizzjuż biex timplimenta bis-sħiħ il-Pilastru Ewropew tad-Drittijiet Soċjali, li jiżgura li ħadd ma jitħalla lura meta l-Ewropa tirkupra. Il-Kummissjoni se tressaq ukoll garanzija għat-tfal Ewropea ġdida li tiggarantixxi aċċess għal servizzi bażiċi bħas-saħħa u l-edukazzjoni għat-tfal kollha. Biex nappoġġaw l-ekonomiji tagħna u nsaħħu l-Unjoni Ekonomika u Monetarja, se tagħmel rieżami tal-qafas għall-ġestjoni tal-fallimenti tal-banek tal-UE, se tieħu miżuri biex tagħti spinta lill-investiment transfruntier fl-UE, u se ssaħħaħ il-ġlieda kontra l-ħasil tal-flus. Il-Kummissjoni se tara li l-Ewropa taqdi r-rwol vitali tagħha f'din id-dinja fraġli, inkluż billi tkun fuq quddiem tar-rispons globali biex jiġi żgurat li jkun hawn vaċċin sikur u aċċessibbli għal kulħadd. Se tipproponi Komunikazzjoni Konġunta dwar it-tisħiħ tal-kontribut tal-UE għal multilateraliżmu bbażat fuq ir-regoli, sħubija mġedda mal-viċinat tagħna tan-Nofsinhar, kif ukoll Komunikazzjoni dwar l-Artiku. Ser jiġi ppreżentat ukoll approċċ strateġiku ġdid għall-appoġġ tad-diżarm, id-demobilizzazzjoni u r-reintegrazzjoni ta' dawk li kienu suldati. Komunikazzjoni dwar l-għajnuna umanitarja tal-UE se tesplora modi ġodda ta' ħidma mas-sħab tagħna u ma' donaturi oħra. Fid-dawl tal-COVID-19, il-Kummissjoni se tipproponi li tibni Unjoni Ewropea tas-Saħħa aktar qawwija, b'mod partikolari billi ssaħħaħ ir-rwol tal-aġenziji eżistenti u billi tistabbilixxi aġenzija ġdida għar-riċerka u l-iżvilupp avvanzati fil-bijomediċina. Sabiex jiġi ppreservat u mtejjeb il-funzjonament tiegħu, ser tiġi ppreżentata strateġija ġdida għall-futur ta' Schengen. Il-patt il-ġdid dwar il-migrazzjoni u l-ażil se jiġi segwit b'għadd ta' miżuri proposti dwar il-migrazzjoni legali, inkluż pakkett ta' “talent u ħiliet”. Elementi oħra jinkludu pjan ta' azzjoni kontra l-faċilitazzjoni ta' immigrazzjoni illegali, kif ukoll strateġija sostenibbli ta' ritorn volontarju u riintegrazzjoni. Il-Kummissjoni se tkompli ssaħħaħ l-Unjoni tas-Sigurtà, filwaqt li tindirizza t-terroriżmu, il-kriminalità organizzata u t-theddid ibridu. Se tippreżenta wkoll strateġija komprensiva dwar il-ġlieda kontra l-antisemitiżmu. Biex tinbena unjoni ta' ugwaljanza, il-Kummissjoni se tippreżenta strateġiji ġodda dwar id-drittijiet tat-tfal u għall-persuni b'diżabilità, kif ukoll proposta biex tiġi miġġielda l-vjolenza sessista. Se tipproponi wkoll li testendi l-lista ta' dawk l-atti li fl-Ewropa kollha jkunu meqjusa bħala reati, biex jiġu inklużi l-forom kollha ta' reati ta' mibegħda u diskors ta' mibegħda. Il-Kummissjoni se tipproponi regoli aktar ċari dwar il-finanzjament tal-partiti politiċi Ewropej u se tieħu azzjoni biex tipproteġi lill-ġurnalisti u lis-soċjetà ċivili kontra litigazzjoni abbużiva. Permezz ta' viżjoni fit-tul għaż-żoni rurali se jiġu proposti azzjonijiet biex jiġi sfruttat il-potenzjal sħiħ ta' dawn ir-reġjuni. Minħabba n-natura għat-tul u trasformattiva tal-inizjattivi ppjanati, huwa aktar importanti minn qatt qabel li l-leġiżlazzjoni ssir bil-mod li jħalli l-akbar impatt u b'ħarsa lejn il-futur. Il-Komunikazjoni dwar Regolamentazzjoni aħjar se ġġedded din l-enfasi. Din se tiffoka fuq is-simplifikazzjoni u t-tnaqqis tal-piżijiet, b'mod partikolari billi tintroduċi approċċ “one-in-one-out”. Il-pjattaforma Fit for Future se tappoġġa lill-Kummissjoni f'din l-ambizzjoni, partikolarment meħtieġa bl-effetti li huma konsegwenti għall-pandemija tal-COVID-19. Biex tagħti riżultati konkreti, il-Kummissjoni se żżid ukoll il-programm tagħha ta' sensibilizzazzjoni wiesgħa, bil-Konferenza dwar il-Ġejjieni tal-Ewropa li jkollha rwol ċentrali. Il-lista sħiħa tal-44 objettiv ta' politika ġdid taħt is-sitt ambizzjonijiet ewlenin tinsab fl-Anness 1 tal-Programm ta' Ħidma għall-2021. Il-Passi li Jmiss Il-programm ta' ħidma tal-Kummissjoni għall-2021 huwa r-riżultat ta' kooperazzjoni mill-qrib mal-Parlament Ewropew, l-Istati Membri u l-korpi konsultattivi tal-UE. Il-Kummissjoni issa se tibda diskussjonijiet mal-Parlament u mal-Kunsill biex tistabbilixxi lista ta' prijoritajiet konġunti li dwarhom il-koleġiżlaturi jaqblu li jieħdu azzjoni rapida. L-isfond Kull sena, il-Kummissjoni tadotta programm ta' ħidma li jistabbilixxi l-lista ta' azzjonijiet li se tieħu fit-tnax-il xahar li jkunu ġejjin. Il-programm ta' ħidma jinforma lill-pubbliku u lill-koleġiżlaturi bl-impenji politiċi tagħna fil-preżentazzjoni ta' inizjattivi ġodda, inneħħu proposti pendenti u nirrieżaminaw leġiżlazzjoni tal-UE eżistenti. Dan ma jkoprix il-ħidma kontinwa tal-Kummissjoni biex timplimenta r-rwol tagħha bħala l-Gwardjan tat-Trattati u biex tinforza l-leġiżlazzjoni eżistenti jew l-inizjattivi regolari li l-Kummissjoni tadotta kull sena. Il-pjan ta' ħidma tal-2021 tal-Kummissjoni huwa marbut mill-qrib mal- pjan ta' rkupru għall-Ewropa, mal-istrument tal-irkupru NextGenerationEU kif ukoll mal-baġit tal-UE msaħħaħ għall-2021-2027. Il-Faċilità għall-Irkupru u r-Reżiljenza se tgħaddi ammont bla preċedenti ta' EUR 672.5 biljun bħala għotjiet u self fl-ewwel sena kruċjali ta' rkupru. Sadanittant, l-Istati Membri qed ifasslu pjanijiet għall-irkupru u r-reżiljenza li jistabbilixxu riformi u investimenti, allinjati mal-objettivi tal-politika ekoloġika u diġitali tal-UE: b'minimu ta' 37% ta' nefqa għat-tranżizzjoni ekoloġika, u minimu ta' 20% relatat mad-diġitali. Biex tħallas lura l-fondi miġbura taħt NextGenerationEU, il-Kummissjoni se tressaq proposti għal riżorsi proprji ġodda billi tibda minn reviżjoni tas-Sistema għall-Iskambju ta' Kwoti tal-Emissjonijiet, Mekkaniżmu ta' Aġġustament tal-Karbonju fil-Fruntiera kif ukoll imposta diġitali. Għal aktar informazzjoni Il-programm ta' ħidma tal-Kummissjoni għall-2021, l-annessi u l-iskedi informattivi Il-Programm ta' Ħidma aġġustat tal-Kummissjoni għall-2020 Il-Pjan ta' rkupru għall-Ewropa Il-Patt Ekoloġiku Ewropew It-tiswir tal-futur diġitali tal-Ewropa